নিজস্ব প্রতিবেদন : ফের কলকাতার বুকে গণধর্ষণের অভিযোগ। শহরের ফুটপাথে গণধর্ষণের শিকার হল ১৬ বছরের এক নাবালিকা। তিনজন মিলে তাকে ধর্ষণ করেছে বলে অভিযোগ। ঘটনাটি ঘটেছে মঙ্গলবার রাত ১১টা নাগাদ খিদিরপুরের বাবুবাজার এলাকায়। পুলিস এই ঘটনায় তিনজনকে গ্রেফতার করেছে। কিশোরী জানিয়েছে, দিন কয়েক আগে তার সঙ্গে ফোনে আলাপ হয় ধৃত সাবির, রাজেশ কুমার ও মনসুর আলমের মধ্যে একজনের সঙ্গে। মঙ্গলবার তারাই তাকে খিদিরপুরে যাওয়ার জন্য অনুরোধ করে। সোনারপুরে মামার বাড়ি থেকে অভিযুক্তদের কথা রাখতে হাজির হয় নির্যাতিতা। অভিযোগ রাত ১১টা নাগাদ তাকে জোর করে বাবুবাজার এলাকায় নিয়ে যায় ওই তিনজন। এরপরই ফুটপাথে ফেলে তাকে ধর্ষণ করে তিনজন। বাড়িতে এই ঘটনার সম্পর্কে কিছু না জানাতেও হুমকি দেয় তারা বলে পুলিসকে জানিয়েছে নাবালিকা। ফলে, বাড়ি ফিরে ভয়ে সেকথা জানাতে পারেনি সে। পরে প্রশ্নের মুখে মামাকে গোটা বিষয়টি খুলে বলে নির্যাতিতা। তার বয়ানের ভিত্তিতে অবশেষে বুধবার একবালপুর থানায় অভিযোগ দায়ের করা হয় অভিযুক্ত তিন যুবকের বিরুদ্ধে। পুলিস তদন্তে নেমে ফোন নম্বরের সূত্র ধরে তিন অভিযুক্তকে গ্রেফতার করে। তাদের বিরুদ্ধে পসকো আইনে মামলা রুজু করেছে পুলিস। বৃহস্পতিবার আলিপুরের বিশেষ আদালত তাদের ১৪ দিনের জেল হেফাজতের নির্দেশ দিয়েছে।